SA egpaar se wittebrood ontaard in nagmerrieFrancois en Monique Palm in Phuket. Foto: Facebook. ŉ Pasgetroude Suid-Afrikaanse egpaar se wittebrood het in ŉ nagmerrie ontaard nadat hulle op pad huis toe op die lughawe voorgekeer is. Monique en Francois Palm, albei 24 jaar oud, is op 24 September deur Francois se pa, past. Willem Palm, op hul familieplaas getrou. Francois het Monique die volgende dag op die lughawe verras met kaartjies na Phuket in Thailand en nie na Kaapstad soos hy haar laat glo het nie. Hulle het via Abu Dhabi teruggevlieg van Thailand af. Op 3 Oktober op die lughawe in Abu Dhabi is daar twee .22-patrone in Monique se beursie gevind. “Omdat Francois weet hulle ag vroue nie baie hoog in daardie lande nie, het hy gesê dis syne. Hulle gebruik .22-patrone in daardie lande om sluipmoorde mee uit te voer, ons jag gereeld hiermee op die plaas en sy het net vergeet dat dit in haar beursie was,” het Willem Palm gesê. “Hulle het Monique en Francois 15 uur lank op die lughawe laat wag. Hulle kon nie badkamer toe gaan of kos gaan koop of niks nie. Hulle het toe vir Francois kom haal om ‘net ŉ verklaring af te lê’. Toe Monique sewe uur later nog vir Francois wag, het sy my per WhatsApp laat weet ‘pa, hier is moeilikheid’”. Hulle het dadelik begin rondbel en ŉ familievriend van Gift of the Givers het toe verneem dat Francois by die Khalifa-polisiestasie sowat 10 km van die lughawe af aangehou word. Palm het gesê hulle het toe besef dat Francois nie dadelik gaan terugkom nie en het onmiddellik begin om vir Monique ŉ kaartjie terug te reël. “Hulle het al hulle bagasie gevat, sy het net selfone en beursies by haar gehad toe sy hier aangekom het,” het Palm gesê. Francois en Monique Palm. Foto: Facebook. Francois is intussen in die sorg van ander Suid-Afrikaners wat bekend is aan die familie daar vrygelaat. Hy mag nie hulle toesig of die land verlaat nie. “Hulle het hom Sondag na die internasionale kerk daar geneem waar mense vir hom geld vir toiletware en drie stelle klere gegee het”. “Ons het regshulp ingewin, maar omdat alles in dollar is, is dit regtig ongelooflik duur. Net die prokureur vir die voorverhoor kos R65 000. Hulle het reisversekering gehad, maar toe ons die bank nader, het hulle ons ingelig dat die fynskrif dit duidelik stel indien persone in enige onwettige drama betrokke is, kan hulle nie die regskoste dek nie.” Die familievriend van Gift of the Givers het seker gemaak dat ŉ paramedikus hom gaan ondersoek en hy het die familie verseker dat Francois fisiek ongedeerd is. “Die konsul-generaal het ons Vrydagaand ook gebel en laat weet dat hy by Francois was en dat hy oukei is.” Die konsul-generaal het hulle ingelig dat hulle egter nie betrokke kan raak by die regsproses nie. “Ons hoop nou ons hoor Maandag iets. Ons is ingelig dat, selfs al word hy onskuldig bevind, die staat nog 15 dae het om te appelleer en ons nie moet hoop om hom te sien voor dan nie.” Volgens Palm is daar nog nie formele klagtes teen Francois gelê nie. “Dit gaan oukei met ons, ons het darem ŉ ondersteuningsnetwerk van vriende en die kerk. Die onsekerheid vang ons. Dit gaan oukei met Monique ook. Sy is baie bekommerd oor Francois. Ek het vanoggend die beeste gedip en sy het my kom help daarmee. Ek het vir Francois ŉ video’tjie gemaak,” het Palm gesê. “Ons bid net vir die guns van die Here, ons vertrou op die vers wat sê dat die Here alles ten goede sal laat meewerk vir dié wat Hom liefhet.”